《七十初度自寿 其二》
清代·王汝仪

到底馀春不算春，龙钟犹复强摹神。惭余杖国年华晚，伴客登台节序新。

空际云烟多过眼，閒中风月且藏身。龙头莫漫占梁灏，合让诸公尺蠖伸。

作者简介：字一如，咸丰庚申恩贡。性谦和而介。课徒为业，不乐仕进，栽成士类甚众。年七十赋诗自寿，一时和者不下数百人，辑为古稀吟。著有素风堂杂著二卷。